钦定古今图书集成/理学汇编/学行典/第279卷 > 颜氏家训 > 《问来使一首》前人
## 钦定古今图书集成/理学汇编/学行典/第279卷 > 颜氏家训 > 《问来使一首》前人

尔从山中来，早晚发天目。我屋南窗下，今生几丛菊。
蔷薇叶已抽，秋兰气当馥。《归去来山中》，山中酒应熟。

辛丑正月五日，天气澄和，风物闲美。与二三邻曲，同游斜川，临长流，望曾城，鲂鲤跃鳞于将夕，水鸥乘和以翻飞。彼南阜者，名实旧矣，不复乃为嗟叹。若夫《曾城》，傍无依接，独秀中皋，遥想灵山，有爱嘉名。欣对不足，率尔赋诗。悲日月之遂往，悼吾年之不留。各疏年纪乡里，以记其时日。

开岁倏五十，吾生行归休。念之动中怀，及辰为兹游。
气和天惟澄，班坐依远流。弱湍驰文鲂，闲谷矫鸣鸥。
迥泽散游目，缅然睇曾丘。虽微九重秀，顾瞻无匹俦。
提壶接宾侣，引满更献酬。未知从今去，当复如此否。
中肠纵遥情，忘彼千载忧。且极今朝乐，明日非所求。